Jol in Japan - Kuns En Vermaak - Republikein
Wednesday, May 27th, 07:56:10
Japan is een van daai lande waaroor mense praat.
Nie noodwendig die heeltyd nie. Maar in baie gesprekke, veral om die kampvuur, sê iemand in 'n stadium iets oor die land. Hetsy karaoke of sushi, daar is iets omtrent die land wat jou laat wonder, meer van hom wil laat weet en soort van in die donker laat.
Japan is aan die anderkant van die aardbol, in Oos-Asië, en vorm deel van die oostelike kus van die Asiatiese vastelande geleë in die Stille Oseaan. Dit strek van die See van Okhotsk in die noorde tot by die Oos-Sjinese en die Filippynse See in die suide. 73% van die land is bergagtig en die meeste mense woon aan die kusdele, wat dit een van die digsbevolkte lande ter wêreld maak. Ons weet die hoofstad se naam is Tokio en sushi het daar ontstaan, maar wat anders skuil binne die grense van dié ongelooflike, voor-op-die-wa-land?
Sushi. Baie. En vis. Ook baie daarvan. Japannese gastronomie bied 'n oorvloed lekkernye met 'n verskeidenheid streeks- en seisoenale geregte. Elke streek bied iets spesiaals aan, maar wat jy oral in die land kry, is vis van vele soorte. En sushi. Dis algemeen dat restaurante in 'n enkele gereg spesialiseer, terwyl ander 'n verskeidenheid aanbied. Vis en rys is die vernaamste bestanddele van dié disse.
1. Sushi en sashimi
Die voedsel waarmee die meeste van ons Japan assosieer: Sushi - rys bedek, omsingel of ondersteun deur groente en seekos.
Dis in Japan gebore en wêreldwyd bekend. Na aanleiding van die vorms en bestanddele, is daar vele sushi's, soos nigiri, maki, oshi en temaki.
Sashimi is skywe rou vis (of ander seekos) wat met wasabi, gemmer en sojasous bedien word. Dis algemeen om sushi of sashimi met skyfies radys in die land met die wit-en-rooi vlag te eet.
Ramen is een van die gewildste kossoorte in Japan en is oraloor beskikbaar. Ramen bestaan uit 'n paar basiese bestanddele, wat koringnoedels, sojasous, miso-sop en 'n verskeidenheid kruie insluit. Ramen kan vegetaries wees of met vleis bedien word. Die mees algemene bykomende bestanddele is repies varkvleis, groenuie, seewier en eier.
Tempura is 'n diepgebraaide vingerhappie wat meestal van seekos en groente gemaak word. Tempura verwys na die degie waarin die bestanddele gedoop en dan in vuurwarm olie gebraai word. Dié disse word hoofsaaklik met sojasous, gemmer of Tetsuyu-sous bedien.
Kultuur is belangrik
Die vroeë Japannese kultuur is sterk deur China beïnvloed.
Gedurende die Edo-era het Japan 'n streng buitelandse beleid van isolasie gehandhaaf en sy deure vir alle verhoudings met die buitewêreld gesluit. Dit het 'n prominente Japannese kultuur gekweek. In 1868 het Japan dit omgekeer, kulturele praktyke vanoor die hele wêreld aangeneem en dit vermeng met wat in die Edo-era tot stand gekom het. Die Westerse kultuur het deur die jare alle aspekte van die Japannese kultuur beïnvloed, insluitend kuns, leefstyl en kos.
Wat kan 'n mens sien?
Japan het wêreldberoemde besienswaardigehede.
Hier is van die bekendstes:
1. Keiserlike paleis in Tokio
Dit is geleë op die historiese terrein van die ou Edo-kasteel in die middel van Tokio en het reuse- geskiedkundige waarde. Toegang tot die paleis is beperk, maar begeleide toere deur die paleistuine word heeljaar aangebied. Die paleis is die hoofwoning van die Japannese keiser.
Dié gebou, wat van die 16de eeu dateer, is een van die hooftrekpleisters van Osaka. Die kasteel beskik oor 'n museum wat die geskiedkundige verhaal van die gebou ten volle uitbeeld. Die kasteel word omring deur klipmure en ongeveer 600 kersiebome.
Dié tempel, bekend as die "Golden Pavillion", is geleë in die noordweste van Kyoto. Dit is een van die mees skouspelagte toeriste-aantreklikhede in Japan en bied uitstekende fotogeleenthede.
Verborge in die westelike voorstede van Kyoto lê die klein Arashiyama-distrik waarop jy daderlik verlief sal raak. Die "Bamboo Grove" is sy beroemdste bate. Hordes dik bamboesbome versier die kronkelpaadjies wat baie fotogeleenthede bied. Dit en die Tenryu-ji-tempel is van die vele Unesco-wêrelderfenisgebiede in die land Unesco is die Verenigde Nasies se opvoeding-, wetenskap- en kultuurorganisasie.
Hiroshima is ook 'n Unesco-wêrelderfenisgebied. Hier het een van bekendste gebeurtenisse in Japannese geskiedenis plaasgevind. Die Hiroshima-museum ter herdenking van vrede is 'n moet vir enige toeris om te sien hoe die gruweldade wat op 6 Augustus 1945 plaasgevind het, in konteks geplaas is.
Dra hulle ook veldskoene?
Nee. Dis Japan. Daar is oënskynlik twee soorte modes wat die Japannese verkies: Tradisionele drag, soos kimono's, en Westerse klere. Die tradisionele mode kombineer verskeie style wat vroeë Japan se visuele kultuur weerspieël.
Oor die algemeen het straatmodes in Japan 'n paar jaar ná die Studentebeweging van 1968 begin, waarin mense in Japan en elders aktief teen die Viëtnamoorlog en kernwapens gekant was. Mode was die wyse vir mense om hul stemme te laat hoor en politiese kwessies aan te spreek.
Vandag is die modes in byvoorbeeld Tokio oormatig, baie kleurvol en uniek. Boksagtige silhoeëtte is kenmerke van Japannese mode, en wanneer Japan met internasionale modes volg, doen hulle dit op hul eie unieke manier.
Japan is wêreldwyd bekend vir sy elektroniese nywerheid en elektroniese produkte lewer 'n reusebydrae tot die ekonomie. Dit is ook een van die voorste lande op die gebied van wetenskaplike navorsing, tegnologie, masjinerie en medici. Japan het die derde grootste begroting vir navorsing ter wêreld en het tans 677 731 navorsers.
Hou Kollig weekliks dop vir meer oor Japan.
Kitskoffie, karaoke en die Walkman het in Japan ontstaan.
In moderne Japan word taxideure outomaties oop- en toegemaak.
Lughawens word skoongemaak deur stofsuiers wat sonder menslike hulp werk.
Die land het ongeveer 126,8 miljoen inwoners.
Die geldeenheid is die Japannese jen.
Japan het die meeste Nobelpryswenners vir wetenskap in Asië.
Die QR-kode is in Japan uitgevind.
Dobbel is onwettig.
Japannese het die hoogste lewensverwagting ter wêreld danksy hul dieet en lewenstyl. Hulle is baie gesonde mense en oefen gereeld. Mans sal gemiddeld leef totdat hulle 81 jaar oud is en vroue tot 87 jaar.